**NAŠE DIEŤA IDE DO ŠKOLY**

„Na dobrom začiatku všetko záleží.“

Ján Amos Komenský

Odborníci sa zhodujú na tom, že vstup do školy je jedným z najdôležitejších medzníkov v živote dieťaťa. Je to zlom medzi magickým obdobím rozprávok, fantázie a hry so svetom, ktorý kladie požiadavky, nároky na schopnosti, disciplínu a poriadok. Namiesto hry nastupuje školská práca a povinnosť. Blíži sa čas kedy sa uskutočnia **ZÁPISY** žiakov do prvého ročníka základnej školy. **Ak Vaše dieťa dovŕšilo ku dňu 30.08.2021 šesť rokov je nevyhnutné, aby ste ho do prvého ročníka zapísali a to aj napriek tomu, že uvažujete o pokračovaní povinného predprimárneho vzdelávania**. Isto teraz uvažujete nad tým, ako máte vedieť či je Vaše dieťa zrelé do prvého ročníka ZŠ alebo premýšľate kedy je vhodné zvážiť odklad.

To, že momentálne deti nenavštevujú predškolské zariadenie, alebo že máte obavy z toho ako by Ste situáciu zvládali ak by pandémia pokračovala aj v budúcom školskom roku ešte nie je dôvod na odklad začiatku plnenia školskej dochádzky. V každom prípade konzultujte svoje obavy, nejasnosti či nerozhodnosti s triednymi učiteľkami svojich detí, ktoré ich práve po tej stránke, ktorá je podstatná k bezbolestnému prechodu z materskej školy na základnú školu poznajú najlepšie.

Aby dieťa v škole dobre prospievalo a prežívalo školu čo najradostnejšie, je určite želanie každého rodiča. Dieťa si ešte nevie predstaviť povinnosti, ktoré ho čakajú a ani zmeny, ktoré so sebou prinesú do celého jeho života i života celej rodiny. Škola predstavuje istú záťaž, ktorú dobre prekonáva iba vtedy, ak je po telesnej, rozumovej i emocionálnej stránke dieťa vyrovnané.

Ak dieťa **dosiahne školskú spôsobilosť**, tou sa rozumie súhrn psychických, fyzických a sociálnych schopností, ktorý dieťaťu umožňuje stať sa žiakom a je predpokladom absolvovania výchovno-vzdelávacieho programu základnej školy, pokračuje vo svojom vzdelávaní v základnej škole. Ak dieťa po dovŕšení šiesteho roku veku **nedosiahlo školskú spôsobilosť**, riaditeľ materskej školy rozhodne o odklade začiatku plnenia povinnej školskej dochádzky dieťaťa o jeden školský rok na základe žiadosti zákonného zástupcu. Súčasťou žiadosti zákonného zástupcu je odporučenie všeobecného lekára pre deti a dorast a odporučenie Centra pedagogicko-psychologického poradenstva a prevencie. V CPPPaP sa treba objednať na testy školskej zrelosti, a to čo najskôr (od marca), aby Ste dostali včas vhodný termín. **TESTY ŠKOLSKEJ ZRELOSTI NIE SÚ POVINNÉ!** **Nikoho však nemožno oslobodiť od plnenia povinnej školskej dochádzky. Neprihlásenie dieťaťa sa považuje za priestupok, za ktorý možno uložiť pokutu.**

**Oznámenie o tom, že rozmýšľate nad pokračovaním plnenia predprimárneho vzdelávania pre Vaše dieťa adresujte riaditeľke materskej školy čím skôr, najneskôr však do 30.4, aby v MŠ s Vaším dieťaťom počítali aj v nasledujúcom školskom roku.**

Na zápis je potrebné priniesť so sebou  **rodný list dieťaťa, občiansky preukaz zákonných zástupcov.**

**Rodič môže pre budúceho školáka** vybrať ktorúkoľvek základnú školu, to znamená aj takú, ktorá nie je v školskom obvode, v ktorom má dieťa trvalý pobyt. Vyplýva to zo zákona o vzdelávaní. Pokiaľ vyberiete inú školu ako je spádová pre Vaše dieťa a neprijmú ho, spádová škola ho prijať musí. **Riaditeľ spádovej školy** má povinnosť prednostne prijať žiakov s miestom trvalého pobytu v príslušnom školskom obvode. Žiakov z iných spádových škôl môže prijať do naplnenia kapacitných možností školy

**Zmeny v odkladoch školskej dochádzky podľa Z.z. 209/2019**

(krátke zhrnutie v tabuľke)

|  |  |
| --- | --- |
| **Do 31.decembra 2020** | **Od 1. januára 2021** |
| Odloženie začiatku plnenia školskej dochádzky | Pokračovanie plnenia povinného predprimárneho vzdelávania |
| Žiadosť podáva zákonný zástupca **riaditeľovi základnej školy** | Žiadosť podáva zákonný zástupca **riaditeľovi materskej školy** |
| Prílohou k žiadosti je:   1. Odporučenie príslušného Centra pedagogicko- psychologického poradenstva a prevencie 2. Odporučenie všeobecného lekára pre dieťa a dorast 3. Informovaný súhlas zákonného zástupcu alebo zástupcu zariadenia | Prílohou k žiadosti je:   1. Odporučenie príslušného Centra pedagogicko- psychologického poradenstva a prevencie 2. Odporučenie všeobecného lekára pre dieťa a dorast 3. Informovaný súhlas zákonného zástupcu alebo zástupcu zariadenia |
| Rozhodnutie **riaditeľa základnej školy** o odklade začiatku povinnej školskej dochádzky | Rozhodnutie **riaditeľa materskej školy** o pokračovaní plnenia povinného predprimárneho vzdelávania |
| Dieťa musí ísť na zápis do základnej školy i keď sa rozhodujete o odložení povinnej školskej dochádzky | Dieťa musí ísť na zápis do základnej školy i keď sa rozhodujete o pokračovaní povinného predprimárneho vzdelávania |

**Školská zrelosť** predpokladá dosiahnutie takého stupňa vývinu (telesného, rozumového, emocionálneho a sociálneho), ktorý umožňuje dieťaťu úspešne si osvojovať školské vedomosti a zručnosti.

Dimenzie školskej zrelosti:

1. Kognitívna dimenzia


2. Emocionálno-sociálna dimenzia

3. Pracovná dimenzia a pozornosť

4. Somatická dimenzia

**Kognitívna dimenzia**

**Grafomotorika a vizuomotorika**

* je dôležité aby dieťa vedelo obkresliť jednoduchú predlohu
* ceruzku drží správne, t. j. ukazovák je ľahko položený zhora,
* prostredník podopiera a palec drží
* pri kreslení preferuje jednu ruku
* kresba postavy má všetky základné znaky

**Zrakové a sluchové vnímanie**

* rozlíši a pozná farby
* odlíši zhodné a nezhodné obrazce – vertikálne aj horizontálne
* poskladá obrázok z niekoľkých častí
* doplní chýbajúce časti v obrázku
* počúva príbeh, rozprávky
* rozlíši slová (koza-kosa), hlásky (b-p, s-š)
* vie rozdeliť slovo na slabiky, prípadne určiť prvú hlásku slova
* zopakuje vetu z viacerých slov
* vníma rytmus – zopakuje 2 až 4 tóny a viac

**Matematické predstavy – vnímanie času a priestoru**


* dokáže vnímať priestor
* rozumie rozdielom: hore/dole, vpredu/vzadu, vpravo/vľavo, prvý/posledný
* vnímanie času – napr. vie zoradiť obrázky podľa deja
* rozumie a vie v praxi použiť
* porovnávanie (rovnako, menej/viac)
* radenie (najmenší, najväčší, vnímanie veľkosti)
* triedenie (čo do skupiny nepatrí, trojuholník/kruh)

**Rečový prejav a rečové schopnosti všeobecne**

* má veku primeranú slovnú zásobu
* inštrukciám rozumie
* je schopné tvoriť slová podobného významu
* tvorí aj protiklady (aj s vizuálnou aj bez vizuálnej opory)
* hovorí vo vetách a súvetiach
* hovorí gramaticky správne
* spozná nesprávne vytvorenú vetu
* do príbehu doplní slovo v správnom tvare
* prirodzene nadviaže verbálny kontakt
* dokáže viesť dialóg, adekvátne odpovedá na otázky, pýta sa
* povie meno, priezvisko, vek, bydlisko
* používa očný kontakt

**Emocionálno-sociálna dimenzia**

* dieťa ovláda základné sociálne zručnosti
* je samostatné, schopné spolupráce
* porozumie vlastným pocitom
* porozumenie emóciám druhých
* dokáže odlúčiť sa od matky
* je schopné podriadiť sa autorite
* na nové prostredie a osoby si zvyká bez väčších ťažkostí (neplače,...)
* väčšinou sa nestráni spoločnosti rovesníkov, nie je medzi deťmi bojazlivé
* prípadne plačlivé
* nie je agresívne pri riešení konfliktných situácii s rovesníkmi (konflikty rieši bez bitky)

**Pracovná dimenzia a pozornosť**

dieťa prejavuje záujem o činnosti pracovného typu

* dokáže sa sústrediť
* prejavuje samostatnosť a vytrvalosť
* na činnosť sa dokáže sústrediť aspoň 15- 20 minút
* vydrží pacovať v pokoji
* dokáže odísť od činnosti na vyzvanie

**Samoobsluha**

* pozná svoje oblečenie
* zaviaže si šnúrky na topánkach
* má základné hygienické návyky
* správne používa príbor

**Somatická (telesná) dimenzia**

Posudzuje vždy všeobecný lekár- pediater. V tomto období dochádza k zmene telesnej stavby - postava sa pretiahne, predĺžia sa končatiny, zužuje sa trup, zmenší sa veľkosť hlavy v pomere k telu, rovnako sa zlepšuje jemná aj hrubá motorika.

Zaujímavosťou je, že sa v minulosti v tejto dimenzii uplatňovala tzv. „filipínska miera“ a teda, že dieťa je zrelé ak si dokáže chytiť pravou rukou ľavé ucho. Danú schopnosť dieťa získava práve vďaka zmene telesnej stavby. Samozrejme to treba brať skôr ako zaujímavosť než ako diagnostickú metódu pre posúdenie školskej zrelosti .

**O odklad školskej dochádzky tak zvyčajne žiadajú rodičia, ktorých dieťa:**

* má problémy s výslovnosťou alebo nevie formulovať vety
* nevydrží sa sústrediť a nezapamätá si vetu
* nedokáže sa orientovať v čase ani v priestore (hore-dole, vpravo-vľavo,..)
* nevie sa samostatne obliekať, obúvať, vyzliekať
* nemá záujem o učenie, nie je prirodzene zvedavé na nové veci, preferuje hru
* je neposedné, netrpezlivé – resp. je veľmi živé a hravé, nevie vydržať pri jednej činnosti
* nemá záujem o kreslenie, písanie
* je bojazlivé, nevie odísť od matky
* nevie sa zapojiť do bežných hrových aktivít rovesníkov

**Aké opatrenia môžete urobiť v domácom prostredí?**

* rozvíjajte oslabené oblasti formou hier
* hrajte sa pexeso, skladajte puzzle
* navliekajte korále na šnúrku
* trieďte a zoskupujte predmety podľa tvaru, farby, množstva či účelu
* skladajte a rozkladajte stavebnice
* riešte hádanky
* veľa sa rozprávajte a čítajte si rozprávky
* rozvíjajte slovnú zásobu a vyjadrovacie schopnosti
* kreslite a vystrihujte

**V prípade akýchkoľvek nejasností, otázok a pochybností neváhajte kontaktovať triedne učiteľky a riaditeľku školy.**

Vstup do školy je slávnostná chvíľa. Deti očakávajú s napätím čo sa bude diať. Už dlho pred septembrom majú kúpený peračník, ceruzky či školskú tašku. Prajeme si spoločne, aby ich i Vaše očakávania boli naplnené a prechod medzi materskou a základnou školou bol čo najbezbolestnejší.

